Man (32) vas vir verkragting van agtjarige | Maroela Media
'n 32-jarige man verskyn Maandag in die Klerksdorp-landdroshof in Noordwes in verband met die beweerde verkragting van 'n agtjarige meisie.
Lt.kol. Pelonomi Makau, polisiewoordvoerder, het gesê die man is Vrydag in hegtenis geneem vir die beweerde verkragting Woensdag in Jouberton naby Klerksdorp.
"Die minderjarige en haar ma het die verdagte se ma in Uitbreiding 12 van Jouberton gaan besoek. Daar word beweer dat die meisie buite gespeel het toe die verdagte haar gegryp en na 'n buitetoilet geneem en verkrag het," het Makau gesê.
Die man het die meisie glo gedreig om vir niemand van die voorval te vertel nie.
"Die meisie se ma het Donderdag opgemerk haar kind kon nie behoorlik loop nie. Die ma het haar dogter daaroor uitgevra, waarna die meisie gesê het die man het haar verkrag."
'n Saak is kort daarna by die polisie aanhangig gemaak, maar die verdagte kon nie dadelik opgespoor word nie.